1. ปัจจัยความเสี่ยง

ก่อนการตัดสินใจในการลงทุน ผู้ลงทุนควรพิจารณาปัจจัยความเสี่ยงอย่างรอบคอบ
รวมทั้งข้อมูลรายละเอียดอื่นในเอกสารฉบับนี้
อย่างไรก็ตามนอกเหนือจากความเสี่ยงที่ระบุในเอกสารฉบับนี้แล้ว
อาจมีความเสี่ยงและความไม่แน่นอนอื่นที่กรรมการมิได้กล่าวถึง
หรือเป็นความเสี่ยงที่กรรมการไม่อาจคาดหมายได้ในอนาคต
ซึ่งความเสี่ยงดังกล่าวอาจส่งผลกระทบต่อการดำเนินธุรกิจ สถานะทางการเงิน
และผลประกอบการของบริษัท
ดังนั้นผู้ลงทุนควรพิจารณาความเสี่ยงเพิ่มเติมนอกเหนือจากปัจจัยความเสี่ยงที่ได้ระบุไว้ในเอกสารฉบับนี้ด้วย
โดยปัจจัยความเสี่ยงอันอาจจะเกิดขึ้นได้กับบริษัทสามารถจำแนกได้ 3 ประเภทดังนี้

1.1 ความเสี่ยงในการประกอบธุรกิจ

 1.1.1 ความเสี่ยงจากการยกเลิกสัญญาการแต่งตั้งเป็นตัวแทนจัดจำหน่ายสินค้า

บริษัทใหญ่และบริษัทย่อยได้รับแต่งตั้งเป็นตัวแทนจัดจำหน่ายสินค้าที่มีชื่อเสียงเป็นจำนวนมากทั้งประเภทที่เป็นตัวแทนในการจัดจำหน่ายเพียงรายเดียวในประเทศไทย
(Sole Distributor) และการเป็นตัวแทนในการจัดจำหน่ายหลัก (Main Distributor)
โดยทั่วไปอายุของสัญญาจะมีระยะเวลาหนึ่งปีและจะมีการต่อสัญญาต่อไปถ้าบริษัทสามารถปฏิบัติตามข้อตกลงกับผู้แทนจำหน่ายได้
ดังนั้นถ้ามีการเปลี่ยนแปลงเงื่อนไขหรือหยุดต่อสัญญาจากตัวแทนจำหน่ายซึ่งอาจมีสาเหตุจากการที่บริษัทหรือบริษัทย่อยไม่ปฏิบัติตามเงื่อนไขที่ระบุไว้ในสัญญา
เช่น เงื่อนไขที่ทาง Microsoft กำหนดให้บริษัทต้องจ่ายค่าลิขสิทธิ์ การทำรายงานให้ทาง
Microsoft ตามที่กำหนด รวมทั้งคำรับรองของบริษัทและไม่ละเมิดทรัพย์สินทางปัญญาของ
Microsoft เป็นต้น ซึ่งอาจทำให้มีผลกระทบต่อรายได้ของบริษัท
โดยสัญญาหลักที่สำคัญที่อาจมีผลกระทบต่อการดำเนินงานของบริษัทหากไม่ได้รับการต่อสัญญาประกอบด้วย
สัญญาจากบริษัท Microsoft ได้แก่
สัญญาด้านการจัดจำหน่ายสินค้าประเภทซอฟต์แวร์และอุปกรณ์ต่อพ่วง
และสัญญาการเป็นผู้ผลิตซ้ำซอฟต์แวร์ ซึ่งหากไม่ได้รับการต่อสัญญาจากบริษัท Microsoft
ทางด้านการจัดจำหน่ายสินค้าประเภทซอฟต์แวร์และอุปกรณ์ต่อพ่วงจะทำให้มีผลกระทบต่อรายได้รวมในปี
2548 คิดเป็นประมาณร้อยละ 16.26 ของรายได้รวม
และหากไม่ได้รับการต่อสัญญาการเป็นผู้ผลิตซ้ำซอฟต์แวร์จะทำให้มีผลกระทบต่อรายได้รวมในปี 2548
คิดเป็นประมาณร้อยละ 2.01 ของรายได้รวม อย่างไรก็ดี
ทางบริษัทคาดว่าโอกาสที่จะไม่ได้รับการต่อสัญญาเป็นตัวแทนจำหน่ายจากบริษัท Microsoft
มีน้อยมาก เนื่องจากที่ผ่านมาบริษัทได้ปฏิบัติตามเงื่อนไขของทาง Microsoft อย่างเคร่งครัด
ซึ่งทางบริษัท Microsoft พึงพอใจกับผลงานของบริษัทมาโดยตลอดดังจะเห็นได้จาก

-   บริษัทมีผลงานที่ดีมาตลอด โดยบริษัทและบริษัทย่อยมียอดขายที่เพิ่มขึ้นทุกๆปี

-   บริษัทได้เลื่อนชั้นจาก Authorized Replicator เป็น Certified Authorized
    Replicator

-   บริษัทสามารถปฏิบัติตามมาตรฐานสากลของ Microsoft ได้เป็นอย่างดี
    ซึ่งบริษัทได้รับการประเมินผลการปฏิบัติงาน (Performance Evaluation) จาก
    Microsoft ถึง 100 คะแนนเต็ม เป็นเวลา 38 เดือน ติดต่อกัน จนได้รับรางวัล
    Commitment to Excellence ประจำปี 2004 เมื่อวันที่ 22 กันยายน 2547

-   บริษัทมีความรู้และความเข้าใจในการดำเนินงาน และสามารถปฏิบัติตามข้อตกลงกับ
    Microsoft ได้เป็นอย่างดีตลอดมา ตั้งแต่บริษัท Microsoft ได้ก่อตั้ง Microsoft
    Thailand จนถึงปัจจุบันนับเป็นเวลา 15 ปี

-   บริษัทมีความสัมพันธ์ที่ดีกับคู่ค้ามาเป็นระยะเวลานาน

ส่วนสัญญาการแต่งตั้งตัวแทนจำหน่ายสินค้าอื่นๆในปี 2548 มีทั้งสิ้นจำนวน 16 สัญญา
โดยหากมีการหยุดต่อสัญญา สัญญาแต่ละฉบับจะกระทบรายได้ไม่เกินร้อยละ 5 ของรายได้รวมทั้งหมด
ซึ่งถือว่ามีผลกระทบไม่มากนัก
อย่างไรก็ตามบริษัทและบริษัทย่อยมีโอกาสและมีโครงการที่จะเป็นตัวแทนจำหน่ายสินค้าเพิ่มเติมในอนาคตอีกเพื่อเป็นการสร้างเสริมรายได้และกระจายความเสี่ยงของบริษัทและบริษัทย่อยอีกทางหนึ่งด้วย

1.1.2. ความเสี่ยงด้านรายได้จากการประมูลงาน

บริษัทและบริษัทย่อยมีรายได้ส่วนหนึ่งมาจากช่องทางการประมูลงานซึ่งรายได้จากการประมูลงานส่วนใหญ่จะมาจากทางภาครัฐบาลและรัฐวิสาหกิจ
โดยสายธุรกิจที่มีฐานลูกค้าหลักจากภาครัฐบาล ภาครัฐวิสาหกิจ ภาคการศึกษา ได้แก่
สายธุรกิจที่ปรึกษาและรวบรวมระบบคอมพิวเตอร์ สายธุรกิจระบบเครือข่ายสารสนเทศ
สายธุรกิจภูมิสารสนเทศ และสายธุรกิจเทคโนโลยีเพื่อการศึกษา สายธุรกิจพัฒนาซอฟต์แวร์ ในปี
2548 บริษัทมีรายได้จากสายงานประเภทโครงการคิดเป็นสัดส่วนร้อยละ 73 ของรายได้รวมทั้งหมด
และคิดเป็นสัดส่วนร้อยละ 57 ในปี 2547
ดังนั้นรายได้ส่วนนี้ของทางบริษัทจึงขึ้นกับความสามารถในการชนะการประมูลโครงการ
ซึ่งมีความไม่แน่นอนขึ้นกับนโยบายการลงทุนของภาครัฐ
งบประมาณของหน่วยงานนั้นๆและภาวะเศรษฐกิจโดยรวมของประเทศเป็นสำคัญ อย่างไรก็ตาม
เนื่องจากบริษัทมีประสบการณ์และชื่อเสียงเป็นที่ยอมรับจากลูกค้ามากกว่า 19 ปี
ทำให้ที่ผ่านมาบริษัทได้รับการตอบรับเป็นอย่างดี และได้เป็นผู้ชนะการประมูลอย่างต่อเนื่อง
รวมถึงในหลายสายธุรกิจเอง มีนโยบายที่จะเพิ่มสัดส่วนลูกค้าภาคเอกชนขนาดใหญ่เพิ่มเติมด้วย

นอกจากนี้ บริษัทยังมีการกระจายความเสี่ยงไปยังธุรกิจด้านอื่นที่ไม่ต้องทำการประมูลโครงการ
ได้แก่ สายธุรกิจการจัดจำหน่ายสินค้าไอทีทั่วไป ธุรกิจการจัดจำหน่ายสินค้าไอทีพิเศษ
และสายธุรกิจการผลิตซ้ำซอฟต์แวร์ ซึ่งมีสัดส่วนต่อรายได้รวมในปี 2548 ร้อยละ 27 และ ในปี
2547 ร้อยละ 43

1.1.3. ความเสี่ยงจากสินค้าละเมิดลิขสิทธิ์

เนื่องจากบริษัทได้ลงทุนในบริษัท ไอที ดิสทริบิวชั่น จำกัด โดยถือหุ้นอัตราร้อยละ 99.99
โดยบริษัทย่อยดังกล่าว ประกอบธุรกิจทางด้านตัวแทนจำหน่ายซอฟต์แวร์ของบริษัท Microsoft
ซึ่งสินค้าดังกล่าวเป็นสินค้าที่มีลิขสิทธิ์ถูกต้องตามกฎหมาย
ดังนั้นหากผู้ใช้สินค้าหันไปใช้ซอฟต์แวร์ละเมิดลิขสิทธิ์ซึ่งมีราคาที่ถูกกว่าสินค้าถูกต้องตามกฎหมายของบริษัทอาจส่งผลกระทบต่อรายได้ของบริษัท
อย่างไรก็ดีปริมาณซอฟต์แวร์ละเมิดลิขสิทธิ์นั้นแปรผันตามความเข้มงวดในการปราบปรามซอฟต์แวร์ละเมิดลิขสิทธิ์
โดยทางบริษัท ไมโครซอฟต์ (ประเทศไทย) จำกัด
ร่วมมือกับภาครัฐบาลในการปราบปรามซอฟต์แวร์ละเมิดลิขสิทธิ์เหล่านี้
ซึ่งได้มีการปราบปรามซอฟต์แวร์ละเมิดลิขสิทธิ์อย่างเข้มงวดทำให้สัดส่วนซอฟต์แวร์ละเมิดลิขสิทธิ์ได้ลดลงจากร้อยละ
80 เหลือร้อยละ 75 และนโยบายของภาครัฐในช่วง 2-3 ปีที่ผ่านมา
ทางภาครัฐได้มีการกวดขันการละเมิดลิขสิทธิ์อย่างต่อเนื่อง
ซึ่งทำให้อัตราการละเมิดลิขสิทธิ์มีอัตราน้อยลงกว่าในอดีตที่ผ่านมาอย่างเห็นได้ชัด

1.1.4. ความเสี่ยงจากการแข่งขัน

ธุรกิจทางด้านเทคโนโลยีสารสนเทศมีการแข่งขันค่อนข้างสูง
โดยจะมีการแข่งขันกันในด้านของราคาเพื่อแย่งชิงหรือรักษาส่วนแบ่งการตลาด
ซึ่งอาจเป็นผลให้อัตราการทำกำไรของบริษัทมีแนวโน้มลดลงในอนาคต
ดังนั้นทางบริษัทจึงได้พยายามสร้างความแตกต่างในด้านสินค้า
โดยในสายงานธุรกิจที่เกี่ยวข้องกับการประมูลงานโครงการ เช่น
สายธุรกิจที่ปรึกษาและรวบรวมระบบคอมพิวเตอร์ สายธุรกิจระบบเครือข่ายสารสนเทศ
และสายธุรกิจด้านภูมิสารสนเทศ สายธุรกิจการพัฒนาซอฟต์แวร์
ต่างได้เน้นพัฒนาให้มีการสร้างทีมงาน
และพันธมิตรในการพัฒนาซอฟต์แวร์ให้ตรงกับความต้องการของลูกค้าเพื่อเป็นการสร้างมูลค่าเพิ่มให้กับตัวสินค้าและบริการ
ส่วนสายธุรกิจจัดจำหน่ายสินค้าไอทีมีการจัดจำหน่ายสินค้าหลักคือ ซอฟต์แวร์ Microsoft
ให้กับผู้ประกอบเครื่องคอมพิวเตอร์ในประเทศ ซึ่งตัวแทนจำหน่ายของ Microsoft
ในประเทศมีเพียง 3 ราย ทำให้มีความเสี่ยงด้านการแข่งขัน
การแข่งขันดังกล่าวจะมาจากช่องทางการจัดจำหน่ายและความเชี่ยวชาญในการให้คำปรึกษาเป็นหลักเนื่องจากบริษัทและคู่แข่งอีก
2 รายไม่มีนโยบายการแข่งขันทางด้านราคา บริษัทมีช่องทางการจำหน่ายมากกว่า 1,500
แห่งทั่วประเทศซึ่งเป็นสัดส่วนที่ใกล้เคียงกันกับของคู่แข่งขัน
อย่างไรก็ตามบริษัทมีจุดแข็งทางด้านการบริการให้คำปรึกษา (Technical Support)
เกี่ยวกับการใช้งานซอฟต์แวร์ของ Microsoft เป็นอย่างสูง
ซึ่งบุคลากรของบริษัทมีความเชี่ยวชาญเกี่ยวกับซอฟต์แวร์ของ Microsoft
เป็นอย่างดีเนื่องจากเคยเป็นผู้พัฒนาภาษาไทยให้กับบริษัท Microsoft
นอกจากนี้สายธุรกิจดังกล่าวยังจัดจำหน่ายสินค้าอื่นๆ เช่น กล้องดิจิตอล ของ Fuji
เครื่องสำรองไฟฟ้า MGE กลุ่มผลิตภัณฑ์ต่อพ่วงคอมพิวเตอร์ และอุปกรณ์เสริม เช่น Cellink
ผลิตภัณฑ์ ยี่ห้อ Panasonic Cannon Toner ระบบบันทึกเวลา Time work กล้องทีวีวงจรปิด
ยี่ห้อ Swann และอื่นๆ เป็นต้น

1.1.5. ความเสี่ยงจากการส่งมอบสินค้าให้ลูกค้าไม่ทันตามที่กำหนด

สำหรับงานด้านโครงการของทางรัฐบาลและรัฐวิสาหกิจ
หากบริษัทไม่สามารถส่งมอบสินค้าให้กับลูกค้าทันตามที่กำหนดในสัญญา
บริษัทต้องถูกปรับเงินจากความเสียหายของลูกค้า
ทำให้โครงการมีต้นทุนสูงขึ้นบริษัทจึงมีความเสี่ยงทางด้านการปฏิบัติงานตามสัญญารวมถึงเงื่อนเวลาในการส่งมอบงานต่อหน่วยงานเหล่านั้น

จากข้อมูลปี 2548
บริษัทมีการส่งมอบสินค้าให้ลูกค้าไม่ทันตามที่กำหนดซึ่งกระทบรายได้ของบริษัทเพียง 0.41 ล้านบาท
คิดเป็นร้อยละ 0.05 ของยอดรายได้จากประเภทโครงการ โดยมีสาเหตุหลักคือ
ผู้รับเหมาช่วงหรือผู้แทนจำหน่ายสินค้าบางรายไม่สามารถปฏิบัติตามเงื่อนไขที่ระบุในสัญญาหรือตามใบเสนอราคาได้
โดยเฉพาะโครงการขนาดเล็กบางโครงการซึ่งมีมูลค่ารับเหมาช่วงน้อย
ผู้รับเหมาช่วงจึงไม่สามารถรับความเสี่ยงบางประการได้
บริษัทจึงต้องรับภาระความเสี่ยงดังกล่าวในกรณีที่ผู้รับเหมาช่วงดังกล่าวไม่สามารถปฏิบัติตามเงื่อนไขได้
ซึ่งบริษัทจะขึ้นบัญชีดำผู้รับเหมาช่วงนั้นๆ เพื่อลดความเสี่ยงนี้ในอนาคต
อย่างไรก็ตามสำหรับโครงการขนาดใหญ่ที่มีมูลค่าโครงการสูงบริษัทมีนโยบายในการทำข้อตกลงและสัญญาในการไล่เบี้ยผู้รับเหมาช่วงโดยการปรับหากมีความล่าช้า
นอกจากนี้ทางบริษัทได้เพิ่มมาตรการป้องกันความเสี่ยงทางด้านนี้จากการคัดเลือกโครงการที่ทางบริษัทมีความรู้ความเข้าใจและความสามารถ
เข้าใจและทราบถึงความต้องการของลูกค้าได้อย่างแท้จริง
โดยการกำหนดให้มีการทบทวนความสามารถขององค์กรในแต่ละครั้งก่อนที่จะทำการเสนอราคา
พร้อมกับการวางแผนการดำเนินธุรกิจเป็นอย่างดี
เพื่อให้มั่นใจว่าบริษัทสามารถปฏิบัติงานได้โดยลดความจำเป็นในการว่าจ้างผู้รับเหมาช่วงและสามารถส่งมอบงานได้ทันกำหนดเวลา

1.2 ความเสี่ยงด้านการเงิน

1.2.1 ความเสี่ยงด้านความรวดเร็วในการเปลี่ยนแปลงของเทคโนโลยีทำให้สินค้าล้าสมัยง่าย

ในปัจจุบันเทคโนโลยีทางด้านไอทีมีการเปลี่ยนแปลงอย่างรวดเร็ว
ทำให้อาจมีผลกระทบต่อสินค้าคงเหลือของบริษัทและบริษัทย่อยที่จำหน่ายไม่ได้
และส่งผลให้บริษัทและบริษัทย่อยมีผลขาดทุนจากสินค้าเหล่านี้ อย่างไรก็ดี
บริษัทไม่มีนโยบายในการจัดซื้อสินค้ามาเก็บไว้เพื่อจำหน่าย
แต่จะจัดซื้อสินค้าดังกล่าวเมื่อได้ทำสัญญากับลูกค้าเป็นโครงการไป
โดยบริษัทจะสั่งซื้อเมื่อได้รับคำสั่งซื้อจากลูกค้าแล้วเท่านั้นทำให้บริษัทมีระยะเวลาการเก็บสินค้าต่ำจึงสามารถลดความเสี่ยงจากการที่สินค้าล้าสมัยได้
นอกจากนี้บริษัทยังมีการนำสินค้าคงเหลือเหล่านั้นมาทดสอบใช้งานก่อนส่งมอบสินค้าให้กับลูกค้าทุกครั้ง

ในส่วนของสายธุรกิจการจัดจำหน่ายสินค้าไอทีประเภททั่วไป
และสายธุรกิจการจัดจำหน่ายสินค้าไอทีประเภทพิเศษ
ที่อาจมีความจำเป็นต้องเก็บสินค้าคงเหลือไว้บางส่วน เช่น ซอฟต์แวร์ กล้องถ่ายรูป
สินค้าประเภทอุปกรณ์เครือข่าย ทางสายงานจะทำการสำรวจตลาดก่อนการสั่งซื้อสินค้ามาเก็บไว้
โดยมีการประมาณความต้องการซื้อของลูกค้าอย่างรอบคอบเพื่อให้มีการจัดเก็บสินค้าคงเหลือที่ต่ำที่สุด
ซึ่งโดยเฉลี่ยมีระยะเวลาการจัดเก็บสินค้าประมาณ 30-40 วัน และโดยปกติสายธุรกิจ MD
มีมูลค่าสินค้าคงเหลือประมาณ 7-8 ล้านบาทต่อเดือน
และมีการจัดรายการส่งเสริมการขายร่วมกับตัวแทนจำหน่าย (Reseller)
เพื่อระบายสินค้าคงคลังที่ล้าสมัยออกไป โดยในปี 2548
กลุ่มบริษัทมีนโยบายการตั้งสำรองสินค้าล้าสมัยร้อยละ 100 สำหรับสินค้าคงคลังที่มีอายุมากกว่า 1
ปีขึ้นไป โดยมียอดการตั้งสำรองทั้งสิ้น 3.19 ล้านบาท ณ วันที่ 31 ธันวาคม 2548

1.2.2. ความเสี่ยงด้านลูกหนี้

ปัจจุบันกลุ่มลูกค้าของบริษัทและบริษัทย่อย แบ่งออกเป็น 2 กลุ่ม คือ
กลุ่มลูกค้าที่เป็นหน่วยงานราชการ และรัฐวิสาหกิจ และกลุ่มลูกค้าที่เป็นบริษัทภาคเอกชน
ซึ่งเป็นการซื้อขายโดยการให้เครดิตในการชำระเงิน ซึ่งในปี 2548
สัดส่วนยอดขายของกลุ่มลูกค้าที่เป็นหน่วยงานราชการและรัฐวิสาหกิจ และลูกค้าเอกชน
คิดเป็นสัดส่วนร้อยละ 70 และ 30 ของรายได้จากการขายทั้งหมดตามลำดับ
ซึ่งในกรณีที่ลูกหนี้การค้าของบริษัทและบริษัทย่อยมีหนี้สูญหรือหนี้สงสัยจะสูญเป็นจำนวนที่มีนัยสำคัญ
อาจส่งผลกระทบต่อสภาพคล่องของบริษัทและบริษัทย่อยในการจัดหาเงินทุนหมุนเวียนของบริษัทและบริษัทย่อย
อย่างไรก็ตาม เนื่องจากบริษัทและบริษัทย่อย
มีฐานลูกค้าหลักเป็นหน่วยงานราชการและรัฐวิสาหกิจซึ่งมีฐานะการเงินที่มีความมั่นคงสูง
ประกอบกับบริษัทและบริษัทย่อย
มีนโยบายการให้สินเชื่อที่รัดกุมแก่กลุ่มลูกค้าบริษัทเอกชนซึ่งเป็นกลุ่มลูกค้าองค์กรขนาดใหญ่
จึงทำให้ที่ผ่านมาบริษัทมีหนี้สูญน้อยมาก อย่างไรก็ตามบริษัทและบริษัทย่อย
ได้มีนโยบายการตั้งค่าเผื่อหนี้สงสัยจะสูญเต็มจำนวนจากลูกหนี้ภาคเอกชนที่คาดว่าจะเก็บเงินไม่ได้เต็มจำนวน
โดยมียอดตั้งค่าเผื่อหนี้สงสัยจะสูญทั้งสิ้น 3.71 ล้านบาท ณ วันที่ 31 ธันวาคม 2548

1.2.3 ความเสี่ยงด้านอัตราแลกเปลี่ยนเงินตราต่างประเทศ

จากการที่โครงสร้างรายได้ทั้งหมดของบริษัทและบริษัทย่อยเป็นเงินบาทเนื่องจากเป็นการขายภายในประเทศทั้งจำนวน
ในขณะที่โครงสร้างต้นทุนบริษัทและบริษัทย่อยมีการสั่งซื้อสินค้าจากต่างประเทศ
บริษัทจึงได้มีการป้องกันผลกระทบจากความผันผวนของอัตราแลกเปลี่ยน
โดยการซื้อขายเงินตราต่างประเทศล่วงหน้า (Forward Contract) เป็นสัดส่วนมากกว่าร้อยละ
80 ของค่าลิขสิทธิ์และต้นทุนสินค้าที่นำเข้า โดยเน้นสินค้าที่มียอดเงินที่ต้องชำระสูง
มีเพียงสินค้าส่วนน้อยที่ไม่ได้ทำการป้องกันความเสี่ยงเนื่องจากสินค้าเหล่านี้มียอดชำระเงินเป็นจำนวนน้อยและระยะเวลาในการจ่ายชำระในช่วงสั้นๆ
จากนโยบายข้างต้นทำให้บริษัทและบริษัทย่อยสามารถลดความเสี่ยงลงได้มากหากค่าเงินบาทมีการอ่อนค่าลงจะทำให้บริษัทและบริษัทย่อยมีต้นทุนทางการเงินสูงขึ้น
โดย ณ วันที่ 31 ธันวาคม 2548 บริษัทมีสัญญาซื้อขายเงินตราต่างประเทศล่วงหน้า 0.19
ล้านดอลล่าร์สหรัฐอเมริกา หรือ คิดเป็นมูลค่ายุติธรรม 7.87 ล้านบาท
เพื่อป้องกันความเสี่ยงในด้านความผันผวนของอัตราแลกเปลี่ยนเงินตราต่างประเทศ
โดยปกติบริษัทจะเข้าทำการซื้ออัตราแลกเปลี่ยนล่วงหน้าหลังจากเกิดรายการค้าภายใน 7 วันทำการ
ทั้งนี้ ตัวเลขในงบการเงินดังกล่าวอาจไม่สัมพันธ์กันกับตัวเลขที่เป็นยอดหนี้สินเงินตราต่างประเทศ

1.2.4 ความเสี่ยงด้านสภาพคล่อง

เนื่องจากในปัจจุบันบริษัทมีงานด้านโครงการมากขึ้นซึ่งโดยมากเป็นโครงการของภาครัฐซึ่งจะสามารถรับรู้รายได้ในช่วงครึ่งหลังของปี
การเก็บเงินที่ล่าช้าอันเนื่องมาจากขั้นตอนของราชการ
รวมทั้งการที่บริษัทต้องมีเงินฝากเพื่อค้ำประกันวงเงินสินเชื่อกับธนาคาร
ที่ใช้ในการออกหลักประกันในการประมูลงานและจัดทำสัญญาทำให้บริษัทขาดแคลนเงินทุนหมุนเวียนและมีความเสี่ยงทางด้านสภาพคล่องอันเนื่องมาจากวงจรธุรกิจ
ทำให้อัตราส่วนสภาพคล่องหมุนเวียนเร็ว ณ วันที่ 31 ธันวาคม 2548 ลดลงเป็นเท่ากับ 0.62 เท่า
จาก 2.00 เท่า ณ วันที่ 31 ธันวาคม 2547 อย่างไรก็ตามในปี 2548
บริษัทยังได้มีการเพิ่มทุนจากการออกและเสนอขายหุ้นสามัญให้แก่นักลงทุนโดยเฉพาะเจาะจงและใบสำคัญแสดงสิทธิในการซื้อหุ้นสามัญ
เพื่อเป็นการแก้ปัญหาทางด้านสภาพคล่องอีกทางหนึ่ง นอกจากนี้โดยปกติบริษัทจะมีการขอวงเงินกู้
(Project Finance)
โดยกำหนดวงเงินที่ชัดเจนสำหรับโครงการขนาดเล็กกับสถาบันการเงินเพื่อสามารถใช้เงินกู้ได้ทันที
ส่วนโครงการขนาดกลางขนาดใหญ่ บริษัทฯ
จะทำการเจรจากับสถาบันการเงินล่วงหน้าตั้งแต่ก่อนเข้าประกวดราคาทั้งนี้
เพื่อเป็นการสนับสนุนสภาพคล่องตลอดโครงการหากบริษัทฯ ได้รับการคัดเลือกจากหน่วยงานราชการ
ซึ่งทั้งนี้จะทำให้บริษัทมีแหล่งเงินทุนสนับสนุนที่แน่นอนและชัดเจน และในบางครั้ง
บริษัทฯจะใช้วิธีออกตั๋วเงิน B/E เสนอขายให้แก่นักลงทุนทั่วไปในช่วงระยะเวลาสั้นๆ
เพื่อนำมาเสริมสภาพคล่องของโครงการ เป็นคราวๆไป ทั้งนี้
ขึ้นอยู่กับความเหมาะสมของภาวะตลาด และอัตราดอกเบี้ย ที่ได้รับในขณะนั้น
และใช้เป็นทางเลือกในการตัดสินใจเลือกแหล่งเงินทุนและต้นทุนที่เหมาะสม

1.3 ความเสี่ยงเกี่ยวกับการเสนอขายหลักทรัพย์

1.3.1 ความเสี่ยงเนื่องจากการปรับราคาการใช้สิทธิและอัตราการใช้สิทธิ

การปรับราคาการใช้สิทธิและอัตราการใช้สิทธิตามเงื่อนไขการปรับสิทธิในกรณีที่บริษัทมีการเสนอขายหลักทรัพย์ออกใหม่ที่ให้สิทธิในการแปลงสภาพหรือซื้อหุ้นสามัญต่อผู้ถือหุ้นเดิมและ/หรือต่อประชาชนและ/หรือบุคคลในวงจำกัด
(ตามเงื่อนไขการปรับสิทธิ)
ซึ่งวิธีการปรับสิทธิดังกล่าวไม่อาจชดเชยสิทธิประโยชน์ของผู้ถือใบสำคัญแสดงสิทธิได้ครบถ้วน
เนื่องจากสูตรการปรับสิทธิคำนึงถึงราคาหลักทรัพย์แปลงสภาพที่ออกใหม่ ณ วันปรับสิทธิเท่านั้น
มิได้คำนึงถึงมูลค่าตามเวลา (Time Value) ของหลักทรัพย์แปลงสภาพแต่อย่างใด
ดังนั้นภายหลังการปรับสิทธิ
ผู้ถือใบสำคัญแสดงสิทธิที่จะเสนอขายในครั้งนี้อาจได้รับสิทธิและผลประโยชน์ด้อยไปกว่าเดิม
หากบริษัทมีการเสนอขายหลักทรัพย์แปลงสภาพที่ออกใหม่ดังกล่าวในอนาคต

1.3.2 ความเสี่ยงจากการที่ต้องใช้สิทธิตามใบสำคัญแสดงสิทธิ

ผู้ถือใบสำคัญแสดงสิทธิจะมีความเสี่ยงที่จะต้องใช้สิทธิตามเงื่อนไขของใบสำคัญแสดงสิทธิที่ออกและเสนอขายในครั้งนี้
คือในกรณีที่ภายหลังระยะเวลา 2 ปี นับแต่วันที่ออกใบสำคัญแสดงสิทธิ
หากปรากฏว่าราคาหุ้นสามัญเฉลี่ยถ่วงน้ำหนักของบริษัทที่มีการซื้อขายในตลาดหลักทรัพย์เป็นระยะเวลาติดต่อกัน
30 วันทำการ มีราคาสูงกว่าอัตราร้อยละ 400 ของราคาการใช้สิทธิ (หรือสูงกว่าราคา 40 บาท)
บริษัทจะมีหนังสือแจ้งให้ผู้ถือใบสำคัญแสดงสิทธิทราบถึงเหตุการณ์ดังกล่าวภายในระยะเวลา 90 วัน
นับแต่เกิดเหตุการณ์ดังกล่าว
ผู้ถือใบสำคัญแสดงสิทธิจะต้องใช้สิทธิภายในกำหนดเวลาตามที่ได้ระบุในหนังสือแจ้งของทางบริษัท
หากผู้ถือใบสำคัญแสดงสิทธิไม่ใช้สิทธิภายในกำหนดระยะเวลาตามที่ได้กำหนดไว้ในหนังสือแจ้ง
ให้ถือว่าใบสำคัญแสดงสิทธิดังกล่าวสิ้นสุดลง